Brølekatter

se inndeling!

Brølekatter (Panthera) er en slekt i gruppen store kattedyr (Pantherinae) og inngår i kattefamilien (Felidae). Slekten består av fem arter, hvorav to regnes som monotypiske etter at kattefamiliens inndeling ble revidert av IUCN/SSC Cat Specialist Group i 2017.

 Evolusjon 
Det har hersket usikkerhet omkring når gruppen av brølekatter oppsto. Moderne forskning antyder at de store kattedyrene som gruppe kan ha oppstått for omkring 10,5–11,5 millioner år siden. Linjen med brølekatter og treleoparder (Neofelis) separerte i to søstergrupper for omkring 6,5 millioner år siden. Deretter oppsto Panthera trolig for omkring 6–4 millioner år siden. Den eldste arten man kjenner til er P. blytheae, som levde i Himalaya under sen miocen–tidlig pliocen, og Tseng et al. (2014) tidfester det til cirka  millioner år siden. 

 Biologi 
Brølekatter er de eneste nålevende kattene som kan brøle, noe som skyldes en anatomisk endring (en ukomplett forbeining) i tungebenet. Dette gjelder imidlertid ikke for snøleoparden, som delvis mangler den samme anatomiske endringen av tungebenet. Snøleopard og tiger er imidlertid søsterarter, så det er liten tvil om at arten hører til i denne gruppen, selv om den tidligere ble klassifisert som eneste art i slekten Uncia. Sammen er de søster til jaguaren, som er basal i kladen med de to søsterartene løve og leopard.

Alle store kattedyr har øyne med runde pupiller. Disse kattene er alfapredatorer og toppkonsumenter i sine respektive leveområder, men habitatet kan variere ganske mye, også innenfor den samme arten.

 Fylogeni 
Fylogeni etter Johnson, Eizirik, Pecon-Slattery et al. (2006).

 Inndeling 

Det har lenge hersket stor usikkerhet med hensyn til slektskapet brølekattene i mellom. I en studie fra 2010 kan det se ut som om at tiger og snøleopard står hverandre nærmest på den ene siden, og løve og leopard på den andre siden, mens jaguaren trolig er en nærmere slektning av løven enn noen av de andre brølekattene. Jaguaren skilte lag med de andre kattene for omkring 280 000-510 000 år siden. Spørsmålet om det interne slektskapet i gruppa er imidlertid ikke endelig avklart. En studie fra 2009 antyder nemlig at løve og snøleopard er søsterarter.

Inndelingen følger IUCN/SSC Cat Specialist Group og er i henhold til Cat Classification Task Force (2017).

 Carnivora, rovpattedyr
 Feliformia, kattelignende rovpattedyr
 Felidae, kattefamilien
 Pantherinae, store kattedyr
 Panthera, brølekatter
 P. tigris, tiger
 P. uncia, snøleopard (monotypisk)
 P. onca, jaguar (monotypisk)
 P. leo, løve
 P. pardus, leopard
 Neofelis, treleoparder

Status
Siden siste istid har flere arter og underarter av brølekatter dødd ut eller blitt utryddet. Løver forekom f.eks. i store deler av Europa og Amerika, og på Balkan fantes det løver så sent som på 100-tallet e.Kr., kanskje lenger. Bestanden av de gjenværende brølekattene har gått tilbake, og denne tilbakegangen fortsetter, Siden 1950 har bestanden av løver blitt redusert fra over  til noen få titusener, mens tigeren siden år 1900 har gått tilbake fra ca.  til ca. . Alle brølekatter vurderes derfor av IUCN som enten sårbare, nær truet eller truet. Flere underarter er kritisk truet. En rekke lokale populasjoner er utryddet. Dermed er utbredelsesområdene redusert, og ofte fragmenterte.

Jaguaren har status som nær truet, og er med det den eneste av brølekattene som ikke er truet i én eller annen grad. Tilbakegangen skyldes tap av habitat (levested) og jakt. Jaktforbud og opprettelse av verneområder har ført til at enkelte bestander de siste årene hat blitt opprettholdt eller økt i antall. Den generelle trenden er imidlertid nedadgående.

 Litteratur 


 Referanser 
Cat Classification Task Force (2017) CATnews Special Issue 11, p. 66–68. IUCN/SSC Cat Specialist Group https://repository.si.edu/bitstream/handle/10088/32616/A_revised_Felidae_Taxonomy_CatNews.pdf
Eizirik, E., Kim, J. H., Menotti‐Raymond, M., Crawshaw Jr, P. G., O’Brien, S. J., & Johnson, W. E. (2001). Phylogeography, population history and conservation genetics of jaguars (Panthera onca, Mammalia, Felidae). Molecular Ecology, 10(1), 65-79. https://doi.org/10.1046/j.1365-294X.2001.01144.x

IUCN (2020-12-29) Panthera. The IUCN Red List of Threatened Species. Downloaded on 29 December 2020.
Johnson WE, Eizirik E, Pecon-Slattery J, et al. (January 2006). "The late Miocene radiation of modern Felidae: a genetic assessment". Science (journal) 311 (5757): 73–7. https://doi.org/10.1126/science.1122277
Kitchener, A. C., Breitenmoser-Würsten, C., Eizirik, E., Gentry, A., Werdelin, L., Wilting, A., ... & Duckworth, J. W. (2017). A revised taxonomy of the Felidae: The final report of the Cat Classification Task Force of the IUCN Cat Specialist Group. Cat News. https://repository.si.edu/handle/10088/32616
Sul, S. J., & Williams, T. L. (2011). Big cat phylogenies, consensus trees, and computational thinking. Journal of Computational Biology, 18(7), 895-906. https://doi.org/10.1089/cmb.2010.0199
Sunquist, Mel; Sunquist, Fiona (2002). Wild cats of the World. Chicago: University of Chicago Press. p. 279. ISBN 0-226-77999-8
Tseng, Z. J., Wang, X., Slater, G. J., Takeuchi, G. T., Li, Q., Liu, J., & Xie, G. (2014). Himalayan fossils of the oldest known pantherine establish ancient origin of big cats. Proceedings of the Royal Society B: Biological Sciences, 281(1774), 20132686. https://dx.doi.org/10.1098/rspb.2013.2686
Wei, L., Wu, X., & Jiang, Z. (2009). The complete mitochondrial genome structure of snow leopard Panthera uncia. Molecular Biology Reports, 36(5), 871. https://doi.org/10.1007/s11033-008-9257-9
Werdelin, L., Yamaguchi, N., Johnson, W. E., & O’Brien, S. J. (2010). Phylogeny and evolution of cats (Felidae). Biology and conservation of wild felids. Oxford, 59-82.

 Eksterne lenker 

 Panthera

Kategori:Store kattedyr
Kategori:Pattedyr formelt beskrevet i 1816
Kategori:Dyr formelt beskrevet av Lorenz Oken